CELEX: 32021R1348
Language: hr
Date: 2021-05-06 00:00:00
Title: Delegirana uredba Komisije (EU) 2021/1348 оd 6. svibnja 2021. o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda kojima se određuju kriteriji na temelju kojih nadležna tijela mogu zahtijevati izmjene izjave o usklađenosti neznačajnih referentnih vrijednosti (Tekst značajan za EGP)

13.8.2021   
               
               
                  HR
               
               
                  Službeni list Europske unije
               
               
                  L 291/1
               
            
         DELEGIRANA UREDBA KOMISIJE (EU) 2021/1348
         оd 6. svibnja 2021.
         o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda kojima se određuju kriteriji na temelju kojih nadležna tijela mogu zahtijevati izmjene izjave o usklađenosti neznačajnih referentnih vrijednosti
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 26. stavak 6.,
         budući da:
         
                     (1)
                  
                  
                     Kriterijima na temelju kojih nadležna tijela mogu zahtijevati izmjene izjave o usklađenosti iz članka 26. stavka 3. te uredbe trebalo bi uzeti u obzir prirodu odredbi Uredbe (EU) 2016/1011 koje administratori neznačajnih referentnih vrijednosti u skladu s člankom 26. stavkom 1. te uredbe mogu odlučiti ne primjenjivati. Budući da se neki od zahtjeva utvrđenih u tim odredbama odnose na organizacijsku strukturu administratora, dok se drugi odnose na predmetnu referentnu vrijednost ili obitelj referentnih vrijednosti, ista se razlika primjenjuje na kriterije na temelju kojih nadležna tijela mogu zahtijevati izmjene izjave o usklađenosti.
                  
               
                     (2)
                  
                  
                     Kad je riječ o zahtjevima u pogledu organizacijske strukture administratora, nadležna tijela trebala bi moći zahtijevati izmjene izjave o usklađenosti neznačajne referentne vrijednosti ako smatraju da u izjavi o usklađenosti nije jasno obrazloženo zašto bi predmetni administrator trebao imati pravo da ne ispuni zahtjeve utvrđene u člancima 4., 5. i 6. Uredbe (EU) 2016/1011. To bi posebno trebao biti slučaj kada postoje nejasnoće u pogledu organizacijske strukture predmetnog administratora, utvrđivanja mogućih sukoba interesa koji mogu nastati između osoba uključenih u pružanje referentne vrijednosti i drugih zaposlenika ili dijelova organizacije administratora, postupka nadzora pružanja neznačajne referentne vrijednosti ili kontrolnog okvira za pružanje ili objavu neznačajne referentne vrijednosti ili za stavljanje na raspolaganje te vrijednosti.
                  
               
                     (3)
                  
                  
                     Kad je riječ o zahtjevima koji se odnose na referentnu vrijednost ili obitelj referentnih vrijednosti, nadležna tijela trebala bi moći zahtijevati izmjene izjave o usklađenosti neznačajne referentne vrijednosti ako smatraju da u izjavi o usklađenosti nije jasno zašto bi predmetni administrator trebao imati pravo da ne ispuni zahtjeve utvrđene u članku 11. i člancima od 13. do 16. Uredbe (EU) 2016/1011. To bi posebno trebao biti slučaj kada postoje nejasnoće u pogledu razine kontrole nad pružanjem ulaznih podataka, transparentnosti postupaka za savjetovanje o svim bitnim promjenama metodologije neznačajne referentne vrijednosti, postupka izvješćivanja o slučajevima manipulacije ili pokušaja manipulacije neznačajnom referentnom vrijednošću, kodeksa ponašanja ako se neznačajna referentna vrijednost temelji na ulaznim podacima doprinositelja, kapaciteta administratora za preispitivanje i izvješćivanje o njegovoj usklađenosti s metodologijom neznačajne referentne vrijednosti i Uredbom (EU) 2016/1011 i, ako ulazne podatke dostavlja nadzirani doprinositelj, provodi li se to uz primjerene kontrole kojima se osigurava cjelovitost, točnost i pouzdanost ulaznih podataka.
                  
               
                     (4)
                  
                  
                     Ova Uredba temelji se na nacrtu regulatornih tehničkih standarda koji je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
                  
               
                     (5)
                  
                  
                     ESMA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (2).
                  
               
                     (6)
                  
                  
                     Kako bi se osigurala usklađenost s datumom početka primjene članka 5. Uredbe (EU) 2019/2175 Europskog parlamenta i Vijeća (3), kojim je u Uredbu (EU) 2016/1011 uveden članak 26. stavak 6., ova bi se Uredba trebala primjenjivati od 1. siječnja 2022.,
                  
               DONIJELA JE OVU UREDBU:
         
            Članak 1.
            Kriteriji na razini administratora
            Nadležna tijela mogu zahtijevati izmjene izjave o usklađenosti iz članka 26. stavka 3. Uredbe (EU) 2016/1011 ako smatraju da ta izjava sadržava nejasnoće o tome zašto bi predmetni administrator trebao imati pravo da ne ispuni jedan ili više zahtjeva iz članka 26. stavka 1. Uredbe (EU) 2016/1011, a posebno ako sljedeće nije jasno:
            
                        (a)
                     
                     
                        organizacijska struktura predmetnog administratora i sukobi interesa koji mogu nastati kao posljedica te strukture;
                     
                  
                        (b)
                     
                     
                        utvrđivanje i upravljanje sukobima interesa koji se odnose na zaposlenike predmetnog administratora, osobe čije su mu usluge na raspolaganju ili su pod njegovom kontrolom te osobe koje su izravno uključene u pružanje neznačajne referentne vrijednosti;
                     
                  
                        (c)
                     
                     
                        postupak nadzora pružanja neznačajne referentne vrijednosti, uzimajući u obzir ranjivost predmetne referentne vrijednosti i veličinu organizacije administratora;
                     
                  
                        (d)
                     
                     
                        kontrolni okvir za pružanje ili objavu neznačajne referentne vrijednosti ili za njezino stavljanje na raspolaganje, uključujući izloženost administratora operativnom riziku, riziku kontinuiteta poslovanja ili riziku od poremećaja u postupku pružanja referentne vrijednosti.
                     
                  
         
            Članak 2.
            Kriteriji na razini referentne vrijednosti ili obitelji referentnih vrijednosti
            Nadležna tijela mogu zahtijevati izmjene izjave o usklađenosti iz članka 26. stavka 3. Uredbe (EU) 2016/1011 ako smatraju da takva izjava nije jasna o tome zašto predmetni administrator ne bi trebao ispunjavati jedan ili više zahtjeva iz članka 26. stavka 1. Uredbe (EU) 2016/1011, a posebno ako postoje nejasnoće u pogledu sljedećeg:
            
                        (a)
                     
                     
                        razina kontrole nad pružanjem ulaznih podataka i je li, uzimajući u obzir prirodu ulaznih podataka, ta razina kontrole dovoljna da se osigura točnost, cjelovitost i pouzdanost ulaznih podataka;
                     
                  
                        (b)
                     
                     
                        transparentnost postupaka za savjetovanje o svim bitnim promjenama metodologije neznačajne referentne vrijednosti, uzimajući u obzir složenost te metodologije i vrstu upotrijebljenih ulaznih podataka;
                     
                  
                        (c)
                     
                     
                        postupak izvješćivanja o slučajevima manipulacije ili pokušaja manipulacije neznačajnom referentnom vrijednošću, posebno u vezi s praćenjem ulaznih podataka i doprinositelja;
                     
                  
                        (d)
                     
                     
                        ako se neznačajna referentna vrijednost temelji na ulaznim podacima doprinositelja, kodeks ponašanja, i uzimajući u obzir prirodu ulaznih podataka, uključuje li on zaštitne mjere za cjelovitost upotrijebljenih ulaznih podataka;
                     
                  
                        (e)
                     
                     
                        kapacitet administratora da preispita svoju usklađenost s metodologijom neznačajne referentne vrijednosti i s Uredbom (EU) 2016/1011 i izvješćuje o tome;
                     
                  
                        (f)
                     
                     
                        ako ulazne podatke dostavlja nadzirani doprinositelj, provodi li se to odgovarajućim kontrolama kako bi se osigurala točnost, cjelovitost i pouzdanost ulaznih podataka.
                     
                  
         
            Članak 3.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. svibnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 171, 29.6.2016., str. 1.
         
         
            (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).
         
            (3)  Uredba (EU) 2019/2175 Europskog Parlamenta i Vijeća od 18. prosinca 2019. o izmjeni Uredbe (EU) br. 1093/2010 o osnivanju europskog nadzornog tijela (Europskog nadzornog tijela za bankarstvo), Uredbe (EU) br. 1094/2010 o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala), Uredbe (EU) br. 600/2014 o tržištima financijskih instrumenata, Uredbe (EU) 2016/1011 o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i Uredbe (EU) 2015/847 o informacijama koje su priložene prijenosu novčanih sredstava (SL L 334, 27.12.2019., str. 1.).